LIČNI NARATIVI I ŽIVOTNA PRIČA (prevod teksta D. McAdamsa)
Izučavanje priča koje ljudi pričaju o svojim životima nije više obećavajuće novo usmerenje za budućnost psihologije ličnosti. Zapravo, lični narativi i životna priča su već stigli. U prvoj dekadi 21. veka, narativni pristupi ličnosti se pomeraju ka centru ove discipline. Gradeći na široko zasnovanim narativnim teorijama o ličnosti i identitetu (McAdams, 1985; Singer & Salovay, 1993; Tomkins, 1979) i inkorporirajući saznanja koja se tiču životnih priča i autobiografske memorije do kojih su došli istraživači u okviru kognitivne nauke, razvojne i kliničke psihologije, sociologije, antropologije, studija komunikacije i obrazovanja, nova generacija psihologa ličnosti je osnovala psihološke laboratorije i istraživačke programe posvećene empirijskom proučavanju ličnih narativa (Singer, 2004). Studije koje testiraju hipoteze o strukturi, sadržaju i dinamici životnih priča sada se regularno pojavljuju u “main-stream” psihološkim časopisima. Štaviše, narativni pristupi proučavanju individualnih života oživljavaju istorijsku posvećenost psihologije ličnosti idiografskom istraživanju (Nashby & Read, 1997). Narativne teorije i koncepti nude snažnu alternativu psihoanalitičkoj teoriji za interpretaciju studija slučaja, biografija, i intenzivno proučavanje pojedinačnog života tokom vremena i u društvu (Josselson, 2004; McAdams, 2005; Wiggins, 2003).


Ovde će biti prikazana neka istraživanja o ličnim narativima i životnoj priči koja su izvedena u psihologiji ličnosti. Ključni koncept u većem delu ovih studija je narativni identitet, koji se odnosi na individuinu internalizovanu, evoluirajuću i integrativnu priču o sebi. Sve veći broj teoretičara i istraživača slaže se da ljudi počinju da konstruišu narativne identitete u adolescenciji i mlađem odraslom dobu i nastavljaju da rade na ovim pričama kroz odraslo doba (Birren, Kenyon, Ruth, Shroots & Svendson, 1996; Cohler, 1982; Habermas & Bluck, 2000; McAdams, 1985). Priče koje ljudi kreiraju da bi pronašli smisao u svojim životima služe da ih smeste u okvir složene socijalne ekologije modernog odraslog doba. Stoga ličnost pokazuje najznačajnije i najsloženije relacije sa kulturom i društvom upravo u oblasti narativnog identiteta (McAdams, 2006; Rosenwald, 1992). Drugim rečima, priče koje konstruišemo da bismo osmislili svoje živote su fundamentalno u vezi sa našom borbom da pomirimo ono što mi zamišljamo da smo bili, da jesmo i što bismo mogli biti, sa onim što smo bili, jesmo i možemo biti u socijalnom kontekstu porodice, zajednice, radnog mesta, etničke pripadnosti, religije, roda, društvene klase i kulture. Self se sporazumeva sa društvom kroz narativni identitet.

NARATIVNE STUDIJE ŽIVOTA: ŠEST ZAJEDNIČKIH PRINCIPA

Frojd je pisao o narativima snova; Jung je istraživao univerzalne životne mitove; Adler je istraživao narativne izveštaje o najranijim sećanjima; Mari je identifikovao teme koje se pojavljuju u pričama u Testu Tematske Apercepcije i autobiografskim izveštajima. Ali nijedna od ovih klasičnih teorija ličnosti iz prve polovine 20 veka nije eksplicitno posmatrala ljudska bića kao pripovedače i ljudske živote kao priče koje treba ispričati. Prva narativna teorija ličnosti pojavila se u kasnim 70-tim i ranim 80-tim. Tomkins (1979) je predložio teoriju ličnosti koju je nazvao teorija skripta, a koja govori o individui koja se razvija kao sličnoj piscu pozorišnog komada koji organizuje emocionalni život u terminima značajnih scena i scenarija koji se ponavljaju. Po Tomkinsovom gledištu, najvažnije individualne razlike u psihološkom životu nemaju mnogo veze sa bazičnim crtama ili potrebama, već se odnose na posebnu vrstu afektivno opterećenih scena i scenarija koji generišu pravila, a koje individue konstruišu iz svojih iskustava tokom života. Na donekle sličan način, Mc Adams (1985) je formulisao model identiteta kao životne priče, tvrdeći da ljudi koji žive u modernim društvima počinju, u kasnoj adolescenciji i ranom odraslom dobu, da konstruišu svoje živote kao priče koje evoluiraju i koje integrišu i rekonstruišu prošlost i anticipiraju budućnost, kako bi obezbedili da život osobe izgleda koherentno i svrhovito (Cohler, 1982). Među najznačajnijim individualnim razlikama među ljudima su strukturalne i sadržinske razlike u njihovim narativnim identitetima, koje su vidljive u okolnostima priče, njenim zapletima, likovima, scenama, slikama i temama. Singer i Salovey (1993) su identifikovali samodefinišuća sećanja kao reprezentacije živih i emocionalno snažnih događaja u nečijem životu koji odražavaju ponavljane životne brige ili interesovanja. Oni su tvrdili da su samodefinišuća sećanja ključne komponente narativnog identiteta.


Originalne formulacije Tomkinsa, McAdamsa i Singera posmatrale su životne priče kao autobiografske projekte (Thorne, 2006). Slično kao dramski pisci ili romanopisci, ljudi rade na svojim pričama u nastojanju da konstruišu integrativni i značeći proizvod. Kao psiholiterarna dostignuća, životne priče funkcionišu tako da učine da životi imaju smisla, organizujući mnogo različitih uloga i karakteristika individualnog života u sintetizovanu celinu i nudeći kauzalna objašnjenja za to kako ljudi veruju da su postali to što jesu (Habermas & Bluck, 2000). Rivalska perspektiva u studijama životnih narativa pojavila se u 1990-tim sa postmodernom i socijalnim konstruktivizmom Gergen-a (1991) i drugih (Bamberg, 1997; Shotter & Gergen, 1989). Razvijajući se iz studija komunikacije i literarne teorije, ove perspektive su posmatrale personalne narative i životne priče kao situacione performanse (Thorne, 2006). Prema Gergenu, na primer, ljudi pričaju i odigravaju toliko različitih vrsta priča u društvenom životu koliko je i socijalnih situacija u okviru kojih ih pričaju i odigravaju. Svaka performansa može biti zamišljena kao tekst koji treba da se dekonstruiše tako da otkrije promenljivu dinamiku koju uključuje, ali se ne mogu pronaći krupniji životni obrasci ili značenja. Lični narativi otkrivaju multiple i međusobno sukobljene izraze selfa, što je naglašeno i u Hermanovoj (Herman, 1996) uticajnoj teoriji o dijaloškom selfu. Prema Hermanovom shvatanju, narativni identitet liči na polifoni roman koji je napisalo mnogo različitih glasova unutar osobe, od kojih je svaki sa svakim uključen u dijalog, kao i sa stvarnim likovima u spoljnom svetu.


Poslednjih godina, teorije o životnim narativima su pokušale da idu nekim srednjim putem između ličnog i društvenog, posmatrajući narativni identitet i kao autobiografski projekt i kao situacionu performansu (McAdams, Josselson & Lieblich, 2006). Pored svega, psiholozi koji izučavaju životne priče reprezentuju širok opseg teorijskih perspektiva i odgovarajućih metodoloških preferencija. Ne postoji jedna teorija ove istraživačke paradigme koja integriše sve što se radi u okviru pristupa. Ipak, izvesne šire teme se iznova i iznova pojavljuju u literaturi o narativnim studijama života. Kroz mnogo različitih pristupa izgleda da postoji generalno slaganje kad je u pitanju validnost sledećih šest principa.

Princip 1: Self je ispričan 

Neuronaučnik Antonio Damasio (1999) je pisao: “Svest počinje tamo gde mozak preuzima moć, jednostavnu moć pričanja priče”. Ova jednostavna moć može odražavati ljudsku univerzaliju: Ljudska bića su po svojoj prirodi pripovedači (Bruner, 1986). U mnoštvu oblika – kao narodne priče, legende, mitovi, istorija, epovi, opera, film, roman, biografija, šala, lična anegdota ili reality televizija – priča se pojavljuje u svakoj ljudskoj kulturi. Priče su najbolja sredstva poznata ljudima kojima se prenosi kako (i zašto) čovek, opremljen svešću i motivisan namerom, pokazuje želje i stremljenja ka ciljevima kroz vreme (Ricoeur, 1984). U skladu sa William James-ovom (1892/1963) čuvenom distinkcijom, self obuhvata subjektivno pričanje “ja”, čije priče o ličnom iskustvu postaju nerazdvojne od “mene” koje je u priči. Self je istovremeno pripovedač i deo priče koju je ispričao.


Od ranog detinjstva deca pričaju priče o životu, uklapajući sopstvena iskustva u strukture okolnosti, likova, scena i zapleta. Kako se kreću prema adolescenciji i odraslosti, ona skupljaju zapamćene epizode iz prošlosti u autobiografsko skladiše koje može biti organizovano u terminima životnih perioda (na primer, “kad sam bio u osnovnoj školi”, “pre nego što je moj otac ostavio moju majku”), opštih događaja (“fudbalske utakmice u srednjoj školi koje sam voleo”, “intervjui za posao”) i znanja o specifičnim događajima (“moj 7. rođendan”, “matursko veče”) (Conway & Pleydell-Pearce, 2000). Autobiografska sećanja su visoko selektivna i strateška, ne predstavljaju baš istinito iznošenje života. Iako ona mogu izneti izvesne objektivne činjenice o životu, ona nisu toliko značajna zbog toga; ispričana sećanja su mnogo značajnija zato što izražavaju lično značenje (Schacter, 1996). Dalje, autobiografska sećanja su kodirana i kasnije izvučena, dešifrovana na način da služe ciljevima osobe. Kao takva, životna stremljenja i tekući projekti utiču na prvom mestu na to kako su lični narativi o prošlosti organizovani, a ciljevi za budućnost generišu povratne modele koji će kasnije voditi traganje za sećanjima (Conway & Pleydell-Pearce, 2000; Singer & Salovey, 1993). Životne priče su, stoga, uvek i o rekonstrukciji prošlosti i o zamišljanju budućnosti.

Princip 2: Priče integrišu živote
Priče rade mnoge stvari: one zabavljaju, edukuju, inspirišu, motivišu, skrivaju i otkrivaju, organizuju i remete. Među njihovim najvažnijim funkcijama je, međutim, integracija (Habermas & Bluck, 2000; McAdams, 2001). Priče često povezuju u razumljiv okvir disparatne ideje, likove, događaje i druge elemente života koji su prethodno bili razdvojeni. Psihološki govoreći, životne priče mogu obezbediti integraciju na dva načina. Prvo, ljudske priče o sebi mogu povezati različite sebi pripisane sklonosti, uloge, ciljeve i zapamćene događaje u sinhronizovan obrazac koji izražava kako je individua, koja izgleda kao da obuhvata tako mnogo različitih stvari u složenom socijalnom svetu, u isto vreme jedna (složena i čak kontradiktorna) stvar. Životna priča može objasniti, na primer, kako osoba koja opisuje sebe kao blagu i brižnu i koja tvrdi da izbegava konflikte u svom ličnom životu istovremeno uspeva da bude uspešan advokat parničar u svojoj advokatskoj firmi. Drugo, ljudske priče obezbeđuju dijahroničku integraciju, odnosno integraciju u vremenu. One obezbeđuju kauzalna objašnjenja kako je osoba stigla od A do B pa do C u svom životu, pokazujući, na primer, kako je neko ko je u svojoj 19-toj bio buntovni tinejdžer postao u svojoj 35-toj ugledni stub društva; ili kako uspešni 60-togodišnji preduzetnik veruje da se, korak po korak, razvio iz siromašnog detinjstva do svog sadašnjeg stanja izobilja. 


Formulacija integrativnog narativnog identiteta je posebno značajan izazov za osobe koje žive u modernim društvima, koje traže personalnu integraciju u okviru stalno promenljivog, kontradiktornog i složenog društva koje ne nudi jasne direktive, niti konsenzus oko toga kako živeti i šta život znači (Giddens, 1991).  Dok neki pristupi narativnom identitetu ispituju integraciju na širokom nivou nečijeg života kao celine (McAdams, 1985), drugi se fokusiraju na pojedinačne scene i okolnosti u svakodnevnom životu (Pasupathi, 2002; Thorne, 2000). Ipak, bez obzira na to da li govore o celoj životnoj priči ili pričaju o pojedinačnom događaju, ljudi se tipično upuštaju u proces autobiografskog rezonovanja, u kome traže generalno/semantičko značenje iz posebnih/epizodnih iskustava u životu (Habermas & Bluck, 2000; McLean, 2005; Pals, 2006b). Ljudi mogu, na primer, zaključiti da neki poseban događaj u njihovom životu (epizodičko znanje) ilustruje nešto generalno o njima samima (semantičko znanje) ili da neka posebna sekvenca (sled) događaja pomaže u objašnjenju toga kako su postali ono što jesu. Autobiografsko rezonovanje je vežba u personalnoj integraciji – kako povezati stvari u narativni obrazac koji afirmiše značenje i svrhu života.

Princip 3. Priče se pričaju u socijalnim relacijama

Jednostavna ali važna istina o pričama je da ih ljudi pričaju. Ljudi pričaju priče drugim ljudima. Kao takve, priče su socijalne pojave, ispričane u skladu sa društvenim očekivanjima i normama. Pridajući manje značaja diskursnim i izvođačkim aspektima pričanja životne priče, mnogi istraživači smatraju da nijedna narativna ekspresija selfa ne može da se shvati van konteksta svoje pretpostavljene publike ili slušalaca, prema kojima se priča dizajnira da poentira ili proizvede željeni efekat (Pasupathi, 2001). Autobiografski naratori anticipiraju šta njihova publika želi da čuje, i te anticipacije utiču na ono što oni pričaju i na način kako to pričaju (Wortham, 2001).


Istraživanja sugerišu da ljudi često dele svoje najnezaboravnije događaje sa drugima ubrzo nakon što se događaj dogodi i ponovo u brojnim prilikama (Rime, Mesquita, Philippot & Boca, 1991). Pričanje priče o događaju iznova i iznova može pomoći pripovedaču da razjasni emocionalno značenje događaja. Thorne i McLean (2003) sugerišu da razjašnjenje može da se pojavi jer publika navodi pripovedača da kaže šta priča znači.  “Sagovornici često zahtevaju značenja; pre ili kasnije, oni insistiraju da saznaju zašto im čovek priča priču.” Značenje se izražava ne samo u onome što pripovedač kaže, već i u načinu na koji on ili ona to kaže. Pripovedači usvajaju posebne emocionalne i socijalne pozicije u odnosu na svoju publiku, i kao protagonisti u sopstvenim ličnim narativima pozicioniraju se u odnosu na ostale likove u priči (Bamberg, 1997). Thorne i McLean su pronašli da studenti koji su pričali priče o traumatičnim događajima u svom životu tipično pozicioniraju sebe, i kao naratore i kao protagoniste, na jedan od tri različita načina: kao hrabre i odvažne (John Wayne), brižne i zainteresovane (Florence Nightingale), ili slabe i ranjive. Pošto publika pozitivnije reaguje na Džon Vejn i Florens Najtingejl stav, i pošto su ta dva stava toliko uobičajena, Thorne i McLean ih opisuju kao primere glavnih narativnih pozicioniranja u ličnim pripovedanjima, bar kad su u pitanju mladi Amerikanci.


Pasupathi i saradnici su sproveli brojne studije u kojima ispituju kako različiti uslovi pod kojima se određena individualna priča priča utiču na to kako se pripovedači osećaju prema sebi i kako se kasnije sećaju ovih priča (Pasupathi, 2001, 2006; Pasupathi & Rich, 2005). U jednom eksperimentu su Pasupati i Rič tražili od učesnika da ispričaju dobrom prijatelju priču o pozitivnom autobiografskom događaju. U svakom pojedinom slučaju je slušaocu, dobrom prijatelju, dodeljena uloga ili pažljivog (“Slušajte svog prijatelja onako kako to obično radite kada ste dobar, pažljiv slušalac”) ili nepažljivog slušaoca (dobijao je zadatak da potajno vodi evidenciju o tome koliko puta je pripovedač upotrebio reč koja počinje na t). Pripovedači su reagovali na ulogu nepažljivog slušaoca dajući objašnjenja koja su bila upola kraća od onih koja su davali oni pripovedači koji su imali pažljive slušaoce.  Štaviše, oni su bili skloni da procenjuju tipičnost događaja kao nižu nego pripovedači koji su imali pažljive slušaoce. Pasupathi i Rich su zaključili da su nepažljivi slušaoci na neki način podrivali sigurnost pripovedača da to što je on opisao predstavlja stvarnu, istinitu ekspresiju selfa. U drugom eksperimentu, Pasupathi i Rich su pokazali da nepažljivost ima štetniji uticaj na proces u kome osoba deli sa nekim svoje iskustvo, nego neslaganje ili neprijateljska reakcija. Kada ljudi pričaju o značajnim događajima u svom životu, bilo kakva reakcija – čak i hostilna – je prihvatljivija nego da uopšte nema reakcije.


Ljudi pričaju lične događaje na različite načine za različite slušaoce, i mogu da se prebacuju sa jednog na drugi način pričanja. McLean (2005) je pokazao da su mlađi adolescenti skloni da pričaju samodefinišuća sećanja svojim roditeljima, ali kako odrastaju, oni sve više preferiraju vršnjake kao publiku za priče o sebi. Adolescenti i mladi odrasli često pričaju lične priče na zabavan, humorističan način, s ciljem da zabave koliko i da objasne (McLean & Thorne, 2006). Oni mogu da se prebacuju sa onog što Pasupathi (2006) naziva dramatični na ono što on naziva refleksivni način pričanja. U dramatičnom modalitetu, pripovedač često koristi neverbalne znakove, koristi živopisne i ilustrativne navode i dijaloge, i pokušava da ponovo odigra događaj tokom pričanja. U refleksivnom modalitetu, pripovedač relativno malo vremena troši na opisivanje onog što se dogodilo i fokusira se na to šta događaj može da znači ili kako se osoba osećala zbog tog događaja. Refleksivni načini efikasnije prenose informacije, posebno interpretativne informacije. Dramatični načini čine priče živopisnijim i zabavnijim.

Princip 4. Priče se menjaju tokom vremena

Autobiografska memorija je jako nestabilna. Iako ljudi obično dobro pamte suštinu važnog životnog događaja i kada prođe dosta vremena od njegovog događanja, oni često ne zapamte dobro detalje (Schacter, 1996). Činjenične greške u autobiografskim sećanjima značajno rastu kako se povećava vremenska distanca od događaja. Na primer, Talarico i Rubin (2003) su pronašli da je tačnost sećanja o tome kako su ljudi čuli informacije o terorističkom napadu 11. septembra 2001. drastično smanjena tokom perioda od 8 meseci.  Istraživanja fleš sećanja – ličnih sećanja dramatičnih istorijskih događaja – sugerišu da, uprkos tome što ljudi veruju drugačije, tačnost sećanja na atentat na Džona Kenedija 22. novembra 1963. ili na napad 11. septembra nije ništa veća nego tačnost pamćenja bilo kog drugog događaja u životu.


Vremenska nestabilnost autobiografske memorije, stoga, doprinosi promenama životne priče tokom vremena. Ali i mnogi drugi procesi su u igri, i mnogi od njih odražavaju promene u načinu na koji se osoba sporazumeva sa socijalnim svetom. Najočiglednija promena se sastoji u tome što ljudi akumuliraju nova iskustva tokom vremena, od kojih neka mogu da budu toliko značajna da postaju deo narativnog identiteta. Kako se ljudske motivacije, ciljevi, lične preokupacije i društvena pozicija menjaju, sećanja na važne događaje u životu i značenja koja im ljudi pripisuju mogu takođe da se menjaju (Conway & Pleydell-Pearce, 2000;  Singer & Salovey, 1993). Čovekovi autobiografski prioriteti se takođe menjaju. Neki događaji mogu dobiti na ličnom značaju tokom vremena, dok drugi mogu da iščeznu u pozadinu. U trogodišnjoj longitudinalnoj studiji u kojoj su studenti koledža imali zadatak da se prisete i opišu 10 ključnih scena u svojim životnim pričama u tri različite prilike, McAdams i saradnici su pronašli da je samo 28% sećanja opisanih u Vreme 1 bilo ponovljeno 3 meseca kasnije (Vreme 2), i 22% originalnih sećanja iz Vremena 1 bilo izabrano i opisano ponovo nakon 3 godine (Vreme 3). (Uprkos promenama u manifestnom sadržaju priča, međutim, dokumentovana je i značajna longitudinalna konzistentnost u izvesnim emocionalnim i motivacionim kvalitetima u pričama i u nivou narativne kompleksnosti.) Tokom 3 godine, studentske životne priče su postale kompleksnije i inkorporirale su veći broj tema koje sugerišu lični razvoj i integraciju (McAdams, Bauer et al., 2006). U skladu sa generalnom idejom da se životne priče menjaju tokom vremena, brojne studije su pokazale značajnu povezanost između godina starosti s jedne strane i sadržaja ličnih narativa s druge strane (Bauer, McAdams & Sakaeda, 2005b; Pratt & Fiese, 2004).

Princip 5. Priče su kulturalni tekstovi
Životne priče odslikavaju kulturu u kojoj su kreirane i u kojoj se pričaju (McAdams, 2006). Priče žive u kulturi. One se rađaju, rastu, umnožavaju se i konačno umiru u skladu sa normama, pravilima i tradicijama koje preovladavaju u datom društvu, u skladu sa implicitnim shvatanjem društva o tome šta je dovoljno važno da se može uvrstiti u životnu priču (Rosenwald, 1992). Habermas i Bluck (2000) tvrde da pre nego što osoba može da formuliše uverljivu životnu priču, ona mora da se upozna sa kulturalnim konceptom biografije. Rubin (2005) smatra da je mnogo od onog što ljudi “pamte” kao deo svojih životnih priča zapravo zajedničko kulturalno znanje o životnom toku. Denzin i McAdams, 1996 sugerisali su da se očekuje da narativni izveštaji o životnom toku u modernoj Zapadnoj kulturi počnu u porodici, da uključe rast i razvoj tokom ranih godina, da traže tragove kasnijih problema u ranim konfliktima, da inkorporišu pojave i tačke preokreta koje označavaju promene, i da budu formulisane u diskursu napredovanja nasuprot nazadovanju. Ali druga društva pričaju priče na drugačije načine i imaju drugačije poglede na to kako osoba treba da se uskladi sa socijalnim svetom kroz narative (Gregg, 1991).


U skorije vreme psiholozi su zabeležili snažne razlike u autobiografskoj memoriji i self-konstrukciji između istočnoazijskih i severnoameričkih društava. Na primer, severnoamerički odrasli tipično imaju prvo sećanje vezano za raniji uzrast i imaju duža i detaljnija sećanja vezana za detinjstvo nego Kinezi, Japanci i Korejanci (Leichtman, Wang & Pillemer, 2003). Uz to, nekoliko studija je registrovalo da su lična sećanja Amerikanaca više fokusirana na sebe nego sećanja Azijata (Wang, 2001). Razlike su konzistentne sa  dobro poznatim tvrdnjama da izvesna istočna društva pokazuju tendenciju da naglašavaju međuzavisnu konstrukciju selfa, dok zapadna društva naglašavaju nezavisne koncepcije selfa (Markus & Kitayama, 1991). Od ranog uzrasta, zapadnjaci se ohrabruju da misle o svojim sopstvenim podvizima i da pričaju priče o njima. U više kolektivističkim kulturama koje razvijaju međusobno zavisne konstrukte selfa, deca se ohrabruju da kultivišu ulogu slušaoca više nego ulogu pripovedača i da konstruišu narative sebe koji daju prioritet drugim ljudima i socijalnom kontekstu.


Wang & Conway (2004) su tražili od Amerikanaca i Kineza srednjih godina da se prisete 20 autobiografskih sećanja. Amerikanci su izložili više sećanja na individualna iskustva i bivše događaje i fokusirali su se na sopstvene uloge i emocije u tim događajima. Nasuprot tome, Kinezi su mnogo više inklinirali sećanju na društvene i istorijske događaje i više su naglašavali socijalnu interakciju i značajne druge u svojim pričama. Kinezi su takođe češće izvlačili iz prošlih događaja moralne poruke nego Amerikanci. Wang i Convay su sugerisali da lični narativi i životne priče ispunjavaju i funkciju samoizražavanja i funkciju samousmeravanja. Amerikanci i Evropljani mogu dati prioritet funkciji samoizražavanja, posmatrajući lične narative kao sredstva da artikulišu širinu, dubinu i jedinstvenost unutrašnjeg selfa. Nasuprot tome, Kinezi mogu dati prioritet samousmeravajućoj funkciji, posmatrajući lične narative kao vodiče za dobro društveno ponašanje. Konfučijanska tradicija i vrednosti pridaju veliki značaj naglašavanju istorije i poštovanju prošlosti. Individue se ohrabruju da uče iz svojih prošlih iskustava i iskustava drugih, uključujući i svoje pretke. Iz Konfučijanske perspektive, najviša svrha života je ren – mešavina dobronamernosti, moralne vitalnosti i senzitivne brige za druge. Jedan metod da se promoviše ren je da se ispita sopstvena prošlost, sopstvene greške u socijalnom ponašanju. Drugi metod je da se razmišlja o istorijskim događajima kako bi se shvatila sopstvena prava pozicija u društvenom svetu. Zato ne iznenađuje da lični narativi prožeti konfučijanskom etikom izvode usmerenja za život i iz ličnog iskustva i iz istorijskih događaja. 


U okviru ma kog društva, različite priče se takmiče za dominaciju i prihvatanje. Feministkinje (Heilbrun, 1988) smatraju da su u zapadnim društvima žene lišene priča, zapleta, primera na osnovu kojih bi mogle pretpostaviti značaj moći ili preuzimanja kontrole nad svojim životima. Bolno je jasno da životne priče odražavaju konstrukcije roda i klase u društvu i reflektuju, na ovaj ili onaj način, dominantne obrasce hegemonije u ekonomskom, političkom i kulturalnom kontekstu u okviru kog je ljudski život smešten. Moć elite privileguje izvesne životne priče u odnosu na neke druge. Istovremeno ljudi mogu da se opiru dominantnim kulturalnim narativima, dajući glas potisnutim diskursima i boreći se da istaknu marginalizovane načine zamišljanja i pričanja života. Bamberg i Andrews (2004) opisuju napor da se osmisli život van ili u suprotnosti sa dominantnim kulturalnim načinom kao konstrukciju kontra-narativa. Kontra-narativi mogu da se nađu u mnogim različitim oblicima i posebno su zastupljeni među manjinama, ekonomski i na druge načine marginalizovanim grupama.

Princip 6. Neke priče su bolje od drugih

Životna priča uvek sugeriše moralnu perspektivu, tako da su ljudski likovi intencionalni, moralni agenti (delatnici) čije akcije uvek mogu da budu konstruisane sa tačke gledišta onog što je “dobro” i onog što je “loše” u datom društvu (MacIntyre, 1981). Pored toga, same priče mogu biti evaluirane kao relativno dobre ili loše sa psihološke tačke gledišta, iako ove evaluacije takođe sugerišu moralnu perspektivu i reflektuju vrednosti i norme društva u okviru kog se priča evaluira. Tokom prošle decenije među istraživačima narativa došlo je do porasta interesovanja za pitanje šta tačno čini dobru životnu priču (King, 2001). Istraživači su ispitivali narativnu koherentnost i kompleksnost, kao i u kojoj meri su izvesne karakteristike životnih priča povezane sa psihološkom zrelošću, mentalnim zdravljem i profesionalnim i bračnim zadovoljstvom (Adler, Kissel & McAdams, 2006; Bauer, McAdams & Sakaeda, 2005a).

Rastući broj kliničkih psihologa počinje da gleda na psihoterapiju fundamentalno kao na proces reformulacije i popravljanja priče (Angus & McLeod, 2004; Lieblich, McAdams & Josselson, 2004; Singer, 2005). Po gledištu narativne terapije, klijenti često prezentuju isprekidane i dezorganizovane životne priče koje doprinose njihovim simptomima i leže u osnovi lošeg mentalnog zdravlja (Dimaggio & Semerari, 2004; Neimeyer & Tschudi, 2003). Narativni terapeuti pomažu klijentima da transformišu svoje pogrešne životne narative u nove priče koje afirmišu rast, zdravlje i adaptaciju.  Narativne intervencije su razvijene i u oblasti kaznenog sistema, u okviru koga savetnici rade na rehabilitaciji prestupnika kroz razvoj životne priče koja priznaje loše i pogrešne postupke, upravlja stidom i ukazuje na način da se život reformiše (Maruna & Ramsden, 2004). 

NARATIVI U LIČNOSTI: OSOBINE, ADAPTACIJE I PRIČE
Gde se narativni identitet uklapa u krupnu sliku ličnosti? McAdams & Pals, 2006 su predložili integrativni okvir za psihologiju ličnosti koji posmatra krupnu sliku u terminima pet širokih i isprepletanih koncepata (Hooker & McAdams, 2003; Sheldon, 2004; Singer, 2005). Pet koncepata su evolucija, osobine, adaptacije, životni narativi i kultura. Autori su shvatili ličnost kao 1) individualnu jedinstvenu varijaciju generalnog evolucionog dizajna ljudske prirode, izraženu kao obrazac razvoja 2) dispozicionih osobina 3) karakterističnih adaptacija i 4) samodefinišućih životnih narativa, složeno i diferencirano smeštenih u 5) kulturu i društveni kontekst. Slika 1 ilustruje ovih pet koncepata i njihove međusobne odnose.

Evolucija obezbeđuje generalni dizajn za psihološku individualnost prema kojoj posledične varijacije u ljudskim životima mogu da se zamisle. Ljudi su evoluirali da zadrže one varijacije koje su bile najznačajnije za grupni život u sredini na koju su se prilagodili, od kojih mnoge igraju značajnu ulogu u socijalnom životu i danas. Među najznačajnijim psihološkim varijacijama je i mali skup širokih dispozicionih crta, kao što su ekstraverzija, neuroticizam i ostale opšte dimenzije iz Big Five-a i sa njim povezanih taksonomija crta. Mimo dispozicionih crta, ljudski životi variraju s obzirom na širok opseg motivacionih, socijalno-kognitivnih i razvojnih adaptacija, kontekstualizovanih u vreme, mesto i/ili socijalnu ulogu. Karakteristične adaptacije uključuju motive, ciljeve, planove, stremljenja, strategije, vrednosti, self-sheme, mentalne reprezentacije značajnih drugih, razvojne zadatke, i mnoge druge aspekte psihološke individualnosti koji govore o motivacionim, socijalno-kognitivnim i razvojnim interesovanjima. Ako crte ili osobine skiciraju konture, karakteristične adaptacije popunjavaju mnoge detalje o ličnosti.

Slika 1. Prikaz ličnosti prema McAdams-u i Pals-u

Van dispozicionih crta i karakterističnih adaptacija, ljudski životi variraju s obzirom na integrativne životne priče i lične narative koje individue konstruišu da bi stvorile smisao i identitet u modernom svetu. Životne priče se izvode iz i protkane su dispozicionim crtama i karakterističnim adaptacijama, ali se ne mogu svesti na njih. Ako crte skiciraju obrise a adaptacije popunjavaju detaljima, onda životne priče daju individualnim životima njihovo jedinstveno i kulturalno zasnovano značenje ili smisao. Kultura vrši različite efekte na različite nivoe ličnosti. Na dispozicione crte vrši skromniji efekat tako što postavlja osnovna pravila i zahteve za fenotipsku ekspresiju crta. Umerene efekte vrši na karakteristične adaptacije utičući na vremensko podešavanje i sadržaj ciljeva, motiva, vrednosti i sklonosti. Kultura vrši jače uticaje na životne priče obezbeđujući kanonsku narativnu formu, repertoar narativnih izbora iz kojih ljudi stvaraju smisao za svoje živote (McAdams, 2006). Kultura i ličnost su u interakciji na najdublji i najsloženiji način upravo u oblikovanju narativnog identiteta.

Istraživači ličnosti su sproveli mnogo studija koje ispituju veze između životnih narativa i karakterističnih adaptacija. Na primer, studije su pokazale da su socijalni motivi koji se tiču uticaja (moći) i zajedništva (bliskosti) sistematski povezani sa narativnim temama koje se ponavljaju u životnim pričama (McAdams, 1982; McAdams, Hoffman, Mansfield & Day, 1996; Woike, 1995; Woike, Gershkovich, Piorkowski & Polo, 1999). Ljudi sa snažnim motivima za moć pokazuju tendenciju da konstruišu lične narative i životne priče koje karakterišu “agentičke” životne teme kao vladanje sobom, status i pobeda, postignuće i odgovornost i osposobljavanje; oni koji su visoki na motivaciji za intimnost (bliskost) konstruišu životne narative koji naglašavaju ljubav i prijateljstvo, dijalog, brigu za druge i pripadanje. Ljudi sa snažnom motivacijom za moć takođe koriste analitički i diferencirani narativni stil kad opisuju agentičke doživljaje, opažaju više razlika, razdvajanja i opozicija u poređenju sa ljudima koji imaju nižu motivaciju za moć. Nasuprot tome, ljudi sa visokom motivacijom za bliskost koriste sintetički stil kada opisuju “komunalne” događaje (događaje koji uključuju povezivanje, zbližavanje), detektujući sličnosti, povezanosti i slaganja među različitim elementima u značajnim životnim scenama.

Iz Eriksonove teorije psihosocijalnih stadijuma proizilazi pitanje relacija između razvojnih adaptacija i životnih priča.  Conway and Holmes (2004) su pitali starije osobe da se prisete značajnih autobiografskih uspomena iz svake decenije života. Pronašli su da sadržaj tih važnih scena odražava teme povezane sa stadijumom koji odgovara uzrastu na kome se scena dogodila. Na primer, teme identiteta (nasuprot konfuzije uloga) dominiraju u sećanjima iz tinejdžerskog perioda i početka odraslosti, teme intimnosti (nasuprot izolaciji) su najviše u dvadesetim, a teme generativnosti (nasuprot stagnaciji) pokazuju se kroz srednje odraslo doba. Young, Stewart i Miner-Rubino (2001) su pronašli da razvedene žene pokazuju tendenciju da pričaju priče o svojim neuspelim brakovima u terminima Eriksonovih stadijuma koji su bili relevantni u vreme razvoda.

Istaživanja su ispitivala i relacije između životnih narativa i dispozicionih crta. Sutin i Robins (2005) su dokumentovali relacije između sadržaja i tema u samodefinišućim sećanjima i mera samoprocene narcizma i samopoštovanja. Blagov i Singer (2004) su pronašli da je specifičnost samodefinišućih sećanja obrnuto povezana sa merama samoprocene represivne defanzivnosti. Studije koje su ispitivale životne narative i Big Five osobine su pronašle značajne, iako skromne, relacije između njih (McAdams et al., 2004; Raggatt, 2006). Osobe sa visokim neuroticizmom imaju tendenciju da konstruišu priče sa negativnijim emocionalnim tonom; prijatnost se povezuje sa komunalnim temama (negovanje i briga za druge) u ličnim narativima; ljudi sa visokom otvorenošću ka iskustvima pokazuju tendenciju da pričaju strukturalno kompleksne priče o sebi koje naglašavaju njihove kreativne i umetničke tendencije.

Iako su pokazane neke sasvim predvidljive relacije između sadržaja i strukture životnih priča s jedne strane, i mera karakterističnih adaptacija i dispozicionalnih crta s druge strane, korelacije nisu tako visoke da bi sugerisale da se ti konstrukti mogu jedni drugima zameniti. Narativni izveštaji nisu puka metodološka alternativa za dolaženje do iste dimenzije ličnosti koja može biti procenjena skalama samoprocene. McAdams & Pals (2006) shvataju crte, adaptacije i priče kao tri odvojena domena ličnosti – tri odvojene kategorije znanja o sebi, tri različita diskursa za nalaženje smisla. Procena svakog od njih pomaže u predikciji važnih životnih ishoda (Bauer et al., 2005b; Pals, 2006c) i jedinstvenom informacijom doprinosi razumevanju osobe kao složene i razvijajuće celine (Wiggins, 2003).

POJAVLJIVANJE I RAZVOJ NARATIVNOG IDENTITETA

Priče se fundamentalno odnose na promene ljudskih namera organizovanih u vremenu (Bruner, 1986). U gotovo svim pričama, ljudi ili čovekoliki likovi delaju da bi postigli svoje namere, generišući sled akcija i reakcija proširen kao radnja (zaplet) u vremenu. Ljudska intencionalnost je u suštini narativna, i stoga je razvoj intencionalnosti od prvenstvenog značaja u sticanju mentalnih uslova neophodnih za pričanje i razumevanje priča. Istraživanja imitacije i pažnje sugerišu da krajem prve godine života dete prepoznaje da su druga ljudska bića intencionalni agenti (da poseduju nameru) koji deluju na ciljem usmeren način (Kuhlmeirer, Wynn & Bloom, 2003). Dete implicitno shvata da likovi u priči deluju u skladu sa ciljevima.


Druga godina života označava pojavu pričanja priča, autobiografskog selfa. Oko 24 meseca, deca konsoliduju doživljaj sebe kao delatnog i odvojenog subjekta u socijalnom svetu, koji je, istovremeno, objekt opservacija drugih (kao i sopstvenih). Dvogodišnji self je refleksivna, dvostruka ja-mene konfiguracija: subjektivno ja koje posmatra (i počinje da konstruiše) objektivnog mene. Među ovim elementima iskustva ja počinje da pripisuje meni autobiografske događaje. Howe i Courage (1997) su smatrali da deca počinju da kodiraju, prikupljaju i pričaju autobiografska sećanja na uzrastu od oko 2 godine – “moje male priče o tome šta mi se dogodilo” – priče koje ja konstruiše i pamti o meni.
Sa razvojem i iskustvima u predškolskom uzrastu, autobiografski self postaje sofisticiraniji i efektivniji. Začeci istraživačke literature o dečjim teorijama uma pokazuju da u trećoj i četvrtoj godini života većina dece shvata da je intencionalno ljudsko ponašanje motivisano unutrašnjim željama i uverenjima. Interpretiranje postupaka drugih (i sebe) u terminima njihovih predisponirajućih želja i uverenja je forma “čitanja misli”, prema Baron-Cohen-u (1995), kompetencija koja je kritična za efektivnu socijalnu interakciju. Do vremena kad deca kreću u vrtiće, čitanje misli izgleda prirodno i lako. Za većinu školske dece, intuitivno je smisleno da devojčica treba da jede sladoled zato što “to želi” (želja) ili da će dečak traži kolačiće u tegli za kolačiće jer “veruje da su oni tamo”. Autistična deca često nalaze da je čitanje misli neobično teško, kao da nikad nisu razvila taj intuitivni osećaj o tome koji aspekti uma su uključeni u stvaranje motivisanog ljudskog ponašanja. Karakterisana onim što Baron-Cohen naziva umno slepilo (mindblindness), autistična deca ne shvataju ljude kao intencionalne likove, ili shvataju samo u ograničenom stepenu. Njihov nedostatak razumevanja odnosi se i na same sebe, što sugeriše da u suštini teškog autizma može postojati disfunkcija u ja i odgovarajuća nesposobnost da se formuliše i prenese smisleni narativ o sebi (Bruner, 1994).

Autobiografsko sećanje i pričanje priče o sebi razvija se u socijalnom kontekstu. Roditelji obično podstiču decu da pričaju o svojim ličnim iskustvima čim deca postanu verbalno sposobna da to čine (Fivush & Nelson, 2004). Roditelji mogu rano stimulisati dečje sećanje i pričanje o prošlosti podsećajući dete na skorašnje događaje, kao što je jutrošnji doručak ili jučerašnji odlazak kod lekara. Iskorišćavajući ovaj inicijalni konverzacijski podsticaj od strane odraslih, dete uskoro počinje da preuzima više inicijative u pričanju ličnih događaja. Na uzrastu od 3 godine, deca su aktivno uključena u ko-konstrukciju svojih prošlih iskustava, nezavisno od vođenja odraslih. Ipak individualne razlike u načinu na koji roditelji razgovaraju sa decom imaju snažan uticaj na razvoj pripovedačkog selfa. Na primer, kada majka stalno uključuje decu u elaborativni obrazac razgovora, tražeći od deteta da razmišlja i detaljno ispriča svoja lična iskustva, dete razvija bogatije autobiografsko sećanje i priča detaljnije priče o sebi. Suprotno, skučeniji stil konverzacije od strane majke se povezuje sa manje atrikulisanim ličnim narativima kod dece (Reese & Farrant, 2003).

U vreme kad su deca sposobna da generišu sopstvene narativne izveštaje o ličnim sećanjima, ona takođe pokazuju dobro shvatanje kanonskih karakteristika samih priča. Petogodišnjaci obično znaju da su priče smeštene u određeno vreme i na određeno mesto i da uključuju likove koji postupaju prema svojim željama i uverenjima tokom vremena. Ona očekuju da priče pobude neizvesnost i radoznalost i odbaciće “dosadnu” priču koja ne uspeva da dostigne ove emocionalne konvencije (Brewer & Lichtenstein, 1982). Očekuju da se priča konformira konvencionalnoj gramatici priče (Mandler, 1984) ili generičkom scenariju koji se odnosi na to koja vrsta događaja može da se pojavi i kojim redosledom. Očekuje se da priče imaju određene početke, sredine i završetke. Završetak treba da obezbedi razrešenje zapleta koji se razvija tokom priče. Ako priča ne odgovara konvenciji kao što su ove, deca je mogu doživeti kao zbunjujuću i tešku za zapamćivanje, ili je se kasnije mogu sećati sa strukturom koja je više prema pravilima nego što je originalna priča bila.

Tokom osnovnoškolskih godina, deca počinju da pričaju svoja lična iskustva na način koji odgovara njihovom implicitnom razumevanju toga kako dobra priča treba da bude struktuirana i šta treba da uključi. Ono što je važno je da ona počinju da internalizuju kulturalne norme i očekivanja koja se tiču toga šta priča o celokupnom ljudskom životu treba da sadrži.  Kako uče da pričanje nekog života obično počinje, recimo, pričom o rođenju i obično uključuje, recimo, rana iskustva u porodici, konačna odvajanja od porodice, pronalaženje posla, sklapanje braka i tako dalje, oni stiču ono što Habermas i Bluck (2000) nazivaju kulturalni koncept biografije. Kulturalne norme definišu konvencionalne faze života i sugerišu koje vrste kauzalnih objašnjenja su smislene prilikom pričanja životne priče. Kako deca uče biografske konvencije neke kulture, ona počinju da uviđaju kako pojedinačni događaji u njihovim sopstvenim životima – zapamćeni iz prošlosti ili zamišljeni za budućnost – mogu da budu poslagani i povezani čineći njihovu sopstvenu životnu priču.

Ipak, tek u  adolescenciji, prema Habermas-u i Bluck-u (2000) osobe vešto koriste kauzalne narative da objasne kako su različiti događaji međusobno povezani u kontekst biografije. Ono što Habermas i Bluck zovu kauzalna koherencija u životnim narativima pokazuje se u povećanju napora tokom adolescentskih godina da se stvore narativni izveštaji o svom životu koji objašnjavaju kako je jedan događaj uzrokovao, doveo do, izmenio ili je na neki način smisleno povezan sa drugim događajem u njegovom životu. Adolescentna devojčica može objasniti, na primer, zašto je odbacila liberalna politička shvatanja svojih roditelja, ili zašto je stidljiva u društvu dečaka, ili kako to da njena prva godina u srednjoj školi predstavlja prekretnicu u njenom razumevanju sebe, u teminima ličnih iskustava iz prošlosti koja je odabrala i rekonstruisala tako da čine koherentni lični narativ. Štaviše, ona možda sada može identifikovati glavnu temu, vrednost ili princip koji integriše mnogo različitih epizoda u njenom životu i prenosi srž onoga ko je ona i o čemu je, sve u svemu, njena biografija – kognitivna operacija koju Habermas i Bluck nazivaju tematskom koherencijom. Studije o kojima Habermas i Bluck izveštavaju sugerišu da su kauzalna i tematska koherencija relativno retke u autobiografskim izveštajima u ranoj adolescenciji, ali supstancijalno rastu kroz tinejdžerske godine i u ranom odraslom dobu (Habermas & Paha, 2001).

Formulacija narativnog identiteta je centralni psihosocijalni izazov rane odraslosti u modernim društvima. Opremljeni kognitivnim softverom za konstrukciju kauzalnosti i tematski koherentnim narativima selfa, motivisani da to čine prema kulturalnim zahtevima, koji se kreću od roditeljskog pritiska do ekonomske neophodnosti, koji proklamuju da je sada vreme da “osmisle život” (Ha bermas & Bluck, 2000; McAdams, 1985), mladi ljudi i žene počinju da sklapaju svoj život u pune životne priče koje nalaze smisao u rekonstruisanoj prošlosti i pozicioniraju ih da se sa svrhom kreću napred u nepoznatu budućnost. Vreme je da se donesu neke odluke o budućnosti, školi, poslu, braku i porodici. Generalno, moderna društva očekuju od adolescenata i mladih odraslih da počnu da ispituju profesionalne, interpersonalne i ideološke ponude društva i da se, konačno, posvete nečemu, makar privremeno. I društvo i mlada odrasla osoba su spremni za eksperimente u narativnom identitetu u vreme kada je osoba na prelasku u odraslo doba.

Ako se oblikovanje narativnog identiteta pokaže kao psihosocijalni problem u kasnoj adolescenciji i ranom odraslom dobu, ne treba očekivati da to brzo nestane kada osoba dostigne “stadijum”identiteta. Uobičajeno čitanje Eriksonove teorije koje sugeriše da je uspostavljanje identiteta povezano sa jasno ograničenim stadijumom i da treba da se istraži i razreši u adolescenciji i ranoj odraslosti, sa tačke gledišta narativne teorije i skorašnjih istraživanja toka života u psihologiji i sociologiji predstavlja pogrešno shvatanje onoga kako moderni ljudi žive i misle o svojim životima. Čini se da je tačnije ovo gledište: kada narativni identitet stupi na razvojnu scenu, on postaje projekat na kome se uglavnom radi tokom ostatka života. Do srednjih i kroz srednje godine, odrasli nastavljaju da preoblikuju svoje narativno razumevanje sebe, inkorporirajući u svoje samodefinišuće životne priče različite događaje, očekivane i neočekivane životne promene, dobitke i gubitke, i svoju promenljivu perspektivu iz koje posmatraju ko su bili, ko su i ko mogu biti (Birren et al., 1996; Cohler, 1982). Odrasli nastavljaju da se sporazumevaju sa društvom i društvenim životom kroz narative. Autobiografski pripovedački self nastavlja da gradi narativni smisao života, i njegovi napori mogu čak da se unaprede tokom godina. Skorašnji empirijski podaci sugerišu da kako se kreću od adolescencije prema srednjim godinama, odrasli koriste sve sofisticiranije forme autobiografskog rezonovanja i proizvode sve koherentnije narativne izveštaje o svojim ličnim iskustvima (Bluck & Gluck, 2004; Pasupathi & Mansour, 2006).

NARACIJE PATNJE, RASTA I TRANSFORMACIJE

Životne priče sadrže izveštaje o vrhuncima, padovima, preokretima (prekretnicama) i drugim emocinalno snažnim događajima (Singer & Salovey, 1993; Tomkins, 1979). Pozitivni događaji uključuju emocije kao što su radost, uzbuđenje i ljubav; negativni događaji su o iskustvima distresa, tuge, straha, strepnje, besa, krivice, stida i slično. U svojoj skriptnoj teoriji ličnosti, Tomkins je sugerisao da ljudi teže da organizuju emocionalno pozitivne i negativne scene u svojim životnim pričama na različite načine. Scene izgrađene oko pozitivnih afekata radosti i uzbuđenja teže da budu konstruisane i organizovane kao varijante, smatrao je Tomkin. Ljudi naglašavaju varijacije u svojim pozitivnim scenama, i njihove priče afirmišu stav da ljudi mogu biti srećni na mnogo različitih načina.  Nasuprot tome, scene koje se grade oko negativnih afekata pokazuju tendenciju da budu konstruisane kao analogije. Ljudi naglašavaju sličnosti među svojim negativnim događajima, opažajući zajedničke obrasce i repetitivne sledove, kao da sugerišu da se nesreća uvek iznova događa na isti način. Pozitivne scene u narativnom identitetu deluju ovako: “Ovo je sjajno”, a za negativne scene je više “O ne! Evo ga opet.”

Mnogo je razloga da se veruje da emocionalno pozitivni i negativni događaji predstavljaju različite izazove i ispunjavaju različite funkcije u životnim pričama (Pals, 2006a). Na opštem nivou, mnoge teorije u psihologiji povezuju pozitivne emocije sa sistemom BAS (bihejvioralne aktivacije) u mozgu, koji je dizajniran da reguliše aktivnosti traženja nagrade. Nasuprot tome, negativne emocije mogu signalizovati izbegavajuća ponašanja kao odgovor na pretnju ili neizvesnost, koja su regulisana BIS-om (sistemom bihejvioralne inhibicije). U svojoj mobilizacija-minimizacija teoriji, Taylor (1991) je naglasila asimetrične efekte pozitivnih i negativnih događaja. Negativni događaji izazivaju snažne i brze fiziološke, kognitivne, emocionalne i socijalne odgovore, kaže Tejlorova. Organizam mobiliše resurse kako bi se suočio sa nepovoljnim efektima negativnog događaja, i da bi ih u krajnjoj liniji ih minimizovao. Negativni događaji proizvode više kognitivne aktivnosti uopšte i više napora da se angažuje u kauzalnom rezonovanju u poređenju sa pozitivnim događajima. Na nivou životne priče, negativni događaji izgleda da zahtevaju objašnjenja. Oni izazivaju pripovedača da stvori narativni smisao loše stvari koja se dogodila – da objasni zašto se ona dogodila i možda zašto se više neće dogoditi, da istraži konsekvence tog događaja za kasniji razvoj priče.

Mnogi istraživači i kliničari veruju da kognitivna obrada negativnih događaja vodi ka uvidu i pozitivnim konsekvencama po psihološko blagostanje i zdravlje. Pennebaker-ova (1997) studija pokazuje da pisanje o (i, pretpostavlja se, prorađivanje) negativnih događaja u životu proizvodi pozitivne efekte na zdravlje i blagostanje. Da li i analizovanje pozitivnih životnih događaja proizvodi istu vrstu efekta, ostaje otvoreno pitanje (Burton & King, 2004), ali barem jedna studija sugeriše da opširno obrađivanje pozitivnih događaja može voditi do smanjenog blagostanja (Lyubomirsky, Sousa & Dickerhoff, 2006). Moguće je da je bolje jednostavno uživati u pozitivnom događaju, nastojatiati da se ponovo prožive pozitivne emocije koje je on uključio, a ne da se pronađe kognitivni smisao u njima (Burton & King, 2004). Negativne scene, međutim, izgleda da traže više pripovedačkog rada. U skorije vreme, istraživači narativa su ispitali prirodu ovog rada: kako ljudi obrađuju negativne događaje u svojim životnim pričama? I šta su psihološke konsekvence pričanja različitih vrsta priča o ličnoj patnji i nesreći?

Postoji mnogo načina da se priča negativni događaj. Možda je najuobičajenije da se on na neki način odbaci. Najekstremniji primeri odbacivanja potpadaju pod rubriku potiskivanja, poricanja i disocijacije. Neke priče su toliko ružne da se prosto ne mogu ispričati – drugima, a u mnogim slučajevima ni sebi. Freeman (1993) je smatrao da neki traumatični i posebno sramotni događaji u životu ne mogu da se inkorporišu u narativni identitet, jer naratoru (a možda i njegovoj publici) nedostaju pretpostavke, kognitivni konstrukti ili iskustvene kategorije potrebne da bi priča delovala smisleno. Manje ekstremni su primeri onoga što Tejlorova naziva pozitivne iluzije. Ljudi mogu jednostavno prevideti negativne aspekte životnih događaja i preuveličati potencijalno pozitivna značenja. “Možda sam  bolestan, ali ni izbliza koliko žena mog prijatelja”, ili  “bog testira moju odlučnost, i ja ću pokazati da sam dorastao izazovu”. Bonanno (2004) je pokazao da mnogi ljudi doživljavaju iznenađujuće malo uznemirenost kad ih pogode surove nesreće u životu. Ljudi često pokazuju rezilijentnost u suočavanju sa nesrećom, kaže Bonnano. Radije nego da ruminiraju o lošim stvarima koje su im se dogodile u životu, oni sve ostavljaju za sobom i idu dalje.

U mnogim situacijama, međutim, ljudi ne mogu da odbace, ili izaberu da ne odbace negativne životne događaje. Umesto toga, oni pokušavaju da nađu smisao u patnji koju trenutno doživljavaju ili su je nekad doživeli. Na primer, McLean i Thorne (2003) su pokazali da adolescenti često smatraju neophodnim da uoče lekcije koje su naučili ili uvide do kojih su došli u samodefinišućim sećanjima koja uključuju konflikte s drugima. Pals (2006) je smatrao da autobiografska rezonovanja o negativnim događajima idealno uključuju dva koraka. U prvom koraku narator istražuje negativni događaj, dugo razmišljajući o tome kako se osećao, kako je do toga došlo, do čega je to dovelo, i koju ulogu negativni događaj može igrati u njegovom sveukupnom razumevanju sebe. U drugom koraku, narator artikuliše pozitivno rešenje događaja. Pals je upozorio da se ne sme olako preći preko prvog koraka. Kad se radi o narativnom identitetu, neispitanom životu nedostaje dubina i smisao.

U skladu sa Palsom, jedan broj studija je pokazao da je detaljno istraživanje negativnih životnih događaja povezano sa psihološkom zrelošću. Na primer, King i njene kolege su izveli seriju zanimljivih studija, gde su tražili od ljudi koji su se suočili sa teškim negativnim životnim iskustvima da ispričaju priču o tome “šta je moglo biti” da se njihov život razvio u pozitivnijem ili očekivanijem smeru. U jednoj studiji, majke dece sa Daunovim sindromom su razmišljale o tome kakvi su njihovi životi mogli biti da su rodile dete koje ne pati od ovog sindroma. Majke koje su bile u stanju da artikulišu detaljne i promišljene izveštaje, što sugeriše da su mnogo istraživale i osmišljavale tokom procesiranja ovog negativnog životnog događaja, imale su više skorove na Loevingerovoj meri ego razvijenosti nego majke koje su odbacile (otpisale, obezvredile) ono što je moglo biti.

U istraživanju kako sredovečne žene reaguju na razvod, elaboracija gubitka u narativnim izveštajima je, u interakciji sa vremenom proteklim od razvoda, predviđala ego razvijenost. Među ženama koje su duže bile razvedene, živi i visoko razrađeni izveštaji o bračnom životu koji su izgubile su bili povezani sa višom ego razvijenošću u vreme kad su pričale svoje priče, a narativna elaboracija je predviđala ego razvijenost dve godine kasnije. U metodološki sličnoj studiji, King i Smith (2004) su pronašli da je stepen u kome su homoseksualne osobe elaborirale šta je moglo biti da su njihovi životi sledili konvencionalniji tok, predviđao visok nivo ego razvijenosti u vreme njihovih narativnih izveštaja i porast u ego razvijenosti dve godine kasnije. 

Narativne studije životnih tranzicija su takođe pokazale da su samoistraživanje i elaboracija povezani sa višim nivoom ego razvijenosti. Bauer i McAdams su ispitali narativne izveštaje ljudi koji su prošli kroz velike životne promene bilo u poslu ili u religiji. Ljudi visoki na ego razvijenosti su konstruisali izveštaje o tim teškim promenama koji su naglašavali učenje, rast i pozitivne lične promene. Stepen u kome lični narativi naglašavaju samoistraživanje, transformacije i integraciju je pozitivno povezan sa ego razvijenošću.

Ako je prvi korak u nalaženju narativnog smisla negativnih životnih događaja istraživanje i elaboracija o njihovoj prirodi i uticaju, druga stepenica uključuje konstruisanje pozitivnog smisla ili razrešenje. Brojne studije su pronašle da je izvlačenje pozitivnog smisla iz negativnih događaja povezano sa indikatorima zadovoljstva životom i emocionalnog blagostanja. U studiji majki dece sa Daunovim sindromom, razvedenih, homoseksualnih koji su razmišljali o tome šta je moglo biti u životu, Kingova i kolege su pokazali da postizanje osećanja dovršenosti, zaključenosti koje se tiče negativnog iskustva iz prošlosti takođe predviđa psihološko blagostanje. 
Pronalaženje pozitivnih značenja u negativnim događajima je centralna tema McAdamsove koncepcije iskupljujućeg ili spasilačkog selfa. U seriji studija sprovedenih tokom poslednjih 15 godina, pronalazio je konzistentno da sredovečni Amerikanci koji postižu veoma visoke skorove na merama generativnosti – što sugeriše snažnu posvećenost promovisanju dobrobiti budućih generacija i unapređenju sveta u kome žive – pokazuju tendenciju da svoje sopstvene živote posmatraju kao priče o iskupljenju ili spasu. U poređenju sa manje generativnim, visoko generativni odrasli konstruišu životne priče koje karakterišu sekvence spasa, u kojima je protagonist izložen patnji a posle blagostanju. Oni su takođe skloni da konstruišu životne priče u kojima protagonist 1) uživa posebne prednosti ili “blagoslov” rano u životu 2) izražava osetljivost za patnje drugih i društvene nepravde kao dete 3) postavlja jasan i snažan vrednosni sistem u adolescenciji koji ostaje izvor nepokolebljivih uverenja kroz odraslo doba 4) doživljava značajne konflikte između želje za ovladavanjem i moći (uticaj/agency) i želje za povezivanjem i ljubavlju (bliskost/communion) i 5) teži da ostvari ciljeve koji će koristiti društvu u budućnosti. Uzete zajedno, ove teme artikulišu generalni skript ili narativni prototip koji mnogi visoko generativni Amerikanci upotrebljavaju da bi osmislili sopstvene živote. Za visoko produktivne sredovečne Amerikance, iskupljujući self je narativni model dobrog života. 

Iskupljujući self je prototip životne priče koji služi da podrži generativne napore ljudi. Njhov iskupljujući životni narativ priča kako generativni odrasli nastoje da vrate društvu u znak zahvalnosti za rane prednosti i blagoslove koje su primili. U svakom životu, generativnost je težak i frustrirajući posao, kao što svaki roditelj ili volonter u zajednici zna. Ali ako osoba konstruiše narativni identitet u kome patnje protagonista u nekom trenutku uvek nađu način da dovedu do kasnije nagrade, ona može biti sposobnija da podnese to što će njeno ulaganje danas izgledati besmisleno, jer će se ono isplatiti budućim generacijama. 

Istovremeno, iskupljujući self može dosta reći o američkoj kulturi i tradiciji kao i o visoko generativnim Amerikancima koji pričaju takve priče. McAdams smatra da teme životnih priča visoko generativnih ponovo osvajaju ideje iz američke kulturne istorije 

